Χρήστος Κουλούρης

Ο  Χρήστος  Κουλούρης (Λαμία 1924 - Αθήνα 2006), ήταν Έλληνας εκδότης, ποιητής, πεζογράφος και δοκιμιογράφος, από τους πιο αξιόλογους της πρώτης μεταπολεμικής γενιάς.

Βιογραφία
Γεννήθηκε στην Λαμία αλλά πέρασε τα νεανικά του χρόνια στον Πειραιά, όπου ο πατέρας του ήταν εκεί γυμνασιάρχης. Σπούδασε στην Παιδαγωγική Ακαδημία κι ακολουθώντας την παράδοση της οικογένειας, έγινε εκπαιδευτικός.

Το 1943 εκδίδεται η πρώτη του ποιητική συλλογή με τον τίτλο Πρωινό ξεκίνημα . Ως το 2005 κυκλοφορούν δεκαπέντε βιβλία του με ποιήματα, δεκαεφτά με πεζογραφήματα και εννέα με κριτικά δοκίμια και μελέτες.

Το 1968 η «Γυναικεία Λογοτεχνική Συντροφιά» τον τιμά με το βραβείο της για την ποίηση, το 1971 του απονέμεται το Κρατικό βραβείο διηγήματος και το 1984 λαβαίνει το βραβείο για «Το καλύτερο βιβλίο της χρονιάς» από την Εταιρία Ελλήνων Λογοτεχνών.

Ο Χ. Κουλούρης υπήρξε εκδότης και διευθυντής λογοτεχνικών εντύπων  («Σκαραβαίος», «Φθιωτική Εστία», «Ρουμελιώτικη Τέχνη») και επί 45 χρόνια -από το 1961-  του περιδικού «Νέα Σκέψη», που θεωρείται ένα από τα μακροβιότερα ελληνικά περιοδικά «Γραμμάτων και Τέχνης».

Έργα του έχουν μεταφραστεί και περιλαμβάνονται σε ξένες ανθολογίες και σε πολλά  λογοτεχνικά περιοδικά.

Για την ποίηση του Χρήστου Κουλούρη ο Δημοσθένης Ζαδές έγραψε πως «είναι μια αισιόδοξη φωνή, που ακούγεται πέρα ως πέρα […], είναι βαθιά ανθρώπινη…».

Για τον πεζό του λόγο ο Δημήτρης Σιατόπουλος είπε: «Το στέρεο αφηγηματικό στοιχείο και η παρουσία του ανθρώπου σε κρίσιμες και απλές ώρες με την ουσιαστικότητα και δραματικότητα του καιρού και του χώρου, σφραγίζουν τα πεζογραφικά του κείμενα».

Τα βιβλία του 
 Ποίηση 
Πρωινό ξεκίνημα (1943)
Βόρειο σέλας (1946)
Ιωλκός (1948)
Η μελαγχολία του Δαίδαλου (1952)
Η τόλμη των κυμάτων (1955)
Η σκηνοθεσία του δειλινού (1952) 
Η ανεμόσκαλα (1964)
Τραγουδώ την άνοιξη (1967)
Μυστική γραφή (1974)
Τα επίγεια (1975)
Εσπερινό αρχιπέλαγος (1978)
Ορειχάλκινα (1983)
Επιθυμίες (1986)
Τα τέκνα του πλοιάρχου Οδυσσέα Κολόμβου (1987)
Η απάνθρωπη λίμνη (1989), Το ηφαίστειο (1996)
Ιωλκός, β΄εκδ, (1999)

Πεζογραφία
Η βεντάλια της άνοιξης (1949)
Ο θρύλος του Αιγαίου (1952)
Μοναξιά (1963)
Στη δική μας γη (1969)
Τα κούμαρα (1970)
Η άγνωστη μέρα (1976)
Η κρυφή φλόγα (1977)
Το πικρό σταφύλι (1979)
Ο ρεπόρτερ (1980)
Το πεζοδρόμιο (1990)
Η αυταπάτη (1991)
Η αιχμάλωτη νύχτα (1995)
Κρυφός έρωτας (1998)
Η μοιραία στιγμή (1999)
Ένδυμα περιπάτου (2000)
Το χρονικό μιας εφηβείας (2005)

 Μελέτες – Κριτική 
Ζαχαρίας Παπαντωνίου (1953)
Ο πόλεμος στην Πίνδο και οι ποιητές μας (1954 και 1975)
Τάκης Δόξας (1956)
Ι.Μ. Παναγιωτόπουλος (1959)
Αλησμόνητοι και λησμονημένοι (1960)
Ο λυρικός και ο πεζός λόγος (1961)
Λογοτέχνες του καιρού μας (1965)
Μορφές και είδωλα (1971 και 1973).

Πηγές
 Δ. Π. Κωστελένου: Βιογραφική Εγκυκλοπαίδεια Ελλήνων Λογοτεχνών (τ. Β΄ ), εκδ. Παγουλάτου
 Δημοσθένη Ζαδέ: «Πάνω απ’ τον ξένο μόχθο» (τ. Ε΄ ), 1993
 Δημ. Σιατόπουλου: Γραμματολογική Εγκυκλοπαίδεια της Ελληνικής Λογοτεχνίας, εκδ. Αφοι Παγουλάτου
 Περιοδικό «Νέα Σκέψη», τεύχος 488, Μάρτης 2006

Κατηγορία:Έλληνες δοκιμιογράφοι
Κατηγορία:Έλληνες εκδότες
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες ποιητές
Κατηγορία:Νεοέλληνες ποιητές